

-----------------------------------------------------------------------------------------------------------------------------------------------------------------------------------------------------

**ΕΝΗΜΕΡΩΤΙΚΟ ΣΗΜΕΙΩΜΑ ΠΡΟΓΡΑΜΜΑΤΟΣ**

**Σας ενημερώνουμε ότι η σειρά «ΤΑ ΚΑΛΥΤΕΡΑ ΜΑΣ ΧΡΟΝΙΑ» - Β' ΚΥΚΛΟΣ (Ε) Κ8 W προγραμματίζεται στην ΕΡΤ1 ως εξής:**

**Τετάρτη 12/2, στις 21:00**

**Οικογενειακή σειρά μυθοπλασίας**

**Σκηνοθεσία:** Νίκος Κρητικός

**Σενάριο:** Νίκος Απειρανθίτης, Δώρα Μασκλαβάνου, Κατερίνα Μπέη.

**Παραγωγοί:** Ναταλί Δούκα, Διονύσης Σαμιώτης

**Διεύθυνση φωτογραφίας**: Βασίλης Κασβίκης

**Production designer:** Δημήτρης Κατσίκης

**Ενδυματολόγος:** Μαρία Κοντοδήμα

**Casting director:** Σοφία Δημοπούλου, Φραγκίσκος Ξυδιανός

**Παραγωγή:** Tanweer Productions

**Παίζουν:** Μελέτης Ηλίας (Στέλιος), Κατερίνα Παπουτσάκη (Μαίρη), Υβόννη Μαλτέζου (Ερμιόνη), Τζένη Θεωνά (Νανά), Εριφύλη Κιτζόγλου (Ελπίδα), Δημήτρης Καπουράνης (Αντώνης), Μανώλης Γκίνης (Άγγελος), Ερρίκος Λίτσης (Νίκος), Μιχάλης Οικονόμου (Δημήτρης), Γιάννης Δρακόπουλος (παπα-Θόδωρας), Νατάσα Ασίκη (Πελαγία), Λίλα Μπακλέση (Αγγελική) Ρένος Χαραλαμπίδης (Βαγγέλης Παπαδόπουλος), Γιολάντα Μπαλαούρα (Ρούλα), Τόνια Σωτηροπούλου (Αντιγόνη), Ρένα Κυπριώτη (Ναντίν Μαρκάτου), Αλέξανδρος Ζουριδάκης (κυρ Γιάννης), Έκτορας Φέρτης (Λούης), Αμέρικο Μέλης (Χάρης), Μάνια Γκουργιώτη (Αννα)

**Γενική υπόθεση:** Λίγες μόνο ημέρες μετά την εξέγερση του Πολυτεχνείου και όσα ακολούθησαν, μέσα από την αφήγηση του μικρού Άγγελου Αντωνόπουλου, οδηγούμαστε στην Ελλάδα της Μεταπολίτευσης, ξεκινώντας από τον Ιούλιο του 1974 με τον Αττίλα Ι στην Κύπρο.

Η σειρά μυθοπλασίας «σκαλίζει» με τρυφερότητα τις καθημερινές εμπειρίες της οικογένειας των Αντωνόπουλων αλλά και των αγαπημένων, πλέον, χαρακτήρων της γειτονιάς του Γκύζη, μιας γειτονιάς που αλλάζει στο πέρασμα των χρόνων.

Η αφήγηση γίνεται μέσα από την ιδιαίτερη ματιά του Άγγελου, του μικρότερου γιου της οικογένειας, ο οποίος ξετυλίγει το νήμα των γεγονότων μαζί με τις μνήμες της εφηβείας του, με το ώριμο βλέμμα τού σήμερα. Καθώς αναπολεί με χιούμορ -και πάντα σε πρώτο πρόσωπο- το δεύτερο μισό της δεκαετίας του ’70, ο θεατής έχει τη δυνατότητα να παρακολουθήσει ταυτόχρονα τα πρώτα και πιο κρίσιμα χρόνια της αναδιαμόρφωσης του ελληνικού κράτους και της ελληνικής κοινωνίας.

Ο Στέλιος και η Μαίρη, όπως άλλωστε και τα περισσότερα πρόσωπα της ιστορίας μας, ακολουθώντας το πνεύμα της εποχής, ανασυντάσσονται και αναδιαμορφώνουν τα όνειρά τους. Εκείνος βρίσκεται απρόσμενα στο χείλος της καταστροφής, εγκαταλείπει τις φιλοδοξίες του και επιστρέφει εκεί που θεωρεί ότι ανήκει: στο Δημόσιο. Ωστόσο, ακόμα κι από την ταπεινή του θέση, θα ξαναβρεί το ανήσυχο πνεύμα του και θα το εκφράσει μέσα από τον συνδικαλισμό. Εκείνη απολαμβάνει τη ραγδαία εμπορική επιτυχία της μικρής μπουτίκ, που γίνεται πολύ δημοφιλής ακόμα και στους κοσμικούς κύκλους, ανοίγοντάς της τον δρόμο για καινούργιες εμπειρίες. Αρωγός σε αυτή την πορεία είναι η Ελληνογαλλίδα Ναντίν Μαρκάτου αλλά και η κόρη της, Ελπίδα, η οποία μετά την εκδίωξή της από τη Δραματική Σχολή του Εθνικού Θεάτρου, ξεκινά καριέρα στις τηλεοπτικές σειρές της εποχής.

Ο αδελφός της Αντώνης, μετά τη λήξη της στρατιωτικής θητείας του και την καθυστερημένη ολοκλήρωση των σπουδών στη Νομική, αποφασίζει να γίνει δημοσιογράφος και εντάσσεται στο δυναμικό της νέας εφημερίδας «Ελευθεροτυπία», που ανοίγει το καλοκαίρι του 1975.

Η Νανά, ύστερα από μια μεγάλη προδοσία, επιστρέφει στη γειτονιά. Όσο προσπαθεί να ξαναβρεί τα πατήματά της, ο Δημήτρης γίνεται ιδιοκτήτης τού άλλοτε καφενείου του κυρ Γιάννη, το οποίο μετατρέπει σε καφετέρια-μπαρ. Ίσως η Νανά να βρει στο πρόσωπό του αυτό που πάντα έψαχνε…

Την τηλεοπτική οικογένεια, μαζί με τον Μελέτη Ηλία και την Κατερίνα Παπουτσάκη στους ρόλους των γονιών, συμπληρώνουν η Υβόννη Μαλτέζου, η οποία υποδύεται τη γιαγιά Ερμιόνη, η Εριφύλη Κιτζόγλου ως πρωτότοκη κόρη και ο Δημήτρης Καπουράνης ως μεγάλος γιος.

Αναπάντεχη και ανατρεπτική είναι η είσοδος της ξαδέρφης από τους Γαργαλιάνους, της Αγγελικής, την οποία υποδύεται η Λίλα Μπακλέση. Απολαμβάνουμε και πάλι την Τζένη Θεωνά, ως Νανά, στην επιστροφή της από τη Θεσσαλονίκη.

**Επεισόδιο 1ο: «Το καλοκαίρι εκείνο»**

Το καλοκαίρι του 1974 βρίσκει την οικογένεια Αντωνοπούλου στους Γαργαλιάνους, όπου η ανιψιά του Στέλιου, Αγγελική, τους δείχνει τα κατατόπια του χωριού και τους ανοίγει το πατρικό σπίτι της οικογένειας.

Εκεί ο Στέλιος ψάχνει, μετά το φιάσκο της κατασκευαστικής, μήπως ο χάρτης που άφησε η μάνα του στη διαθήκη της κρύβει έναν θησαυρό, που θα δώσει λύση στα οικονομικά του αδιέξοδα.

Πάνω σε… θησαυρό, όμως, θα πέσει πρώτος ο Άγγελος, ο οποίος βρίσκει στο πρόσωπο της νεαρής Ίνγκριντ, που παραθερίζει στην περιοχή, τη Σουηδέζα των ονείρων του! Όμως, καθώς περιμένει να γιορτάσει μαζί της τα 13α γενέθλιά του, οι σειρήνες του πολέμου σηματοδοτούν την εισβολή των Τούρκων στην Κύπρο…

Στο ρόλο της Αγγελικής, η Λίλα Μπακλέση.

Guests: Στάθης Κόικας (Άλκης), Στέφανος Λώλος (Γιώργης), Κωνσταντίνος Παπαθεοδώρου (Κώστας), Mίνα Σεφέκου (Ίνγκριντ)

**Πέμπτη 13/2, στις 21:00**

**Επεισόδιο 2ο: «Κομμένοι στα δύο»**

Στη μικρή γειτονιά του Γκύζη, όπως και σε όλη τη χώρα, επικρατεί απογοήτευση και αναβρασμός. Η αποτυχία της επιστράτευσης και η διχοτόμηση της Κύπρου πυροδοτούν εξελίξεις. Η χούντα πέφτει, γυρίζει ο Καραμανλής. Ανάμεσα στους αγνοούμενους της κυπριακής τραγωδίας είναι και ο αδελφός του Στέλιου, ο Μισέλ, τον οποίο ψάχνουν μάταια, τόσο η νέα του σύντροφος όσο και η πρώην γυναίκα του με την κόρη της, που φτάνουν από το Βέλγιο. Την ίδια ώρα, στους Γαργαλιάνους, ο μικρός Άγγελος προσπαθεί με τη στήριξη της Αγγελικής ν’ αντέξει τον αποχωρισμό από την Ίνγκριντ, η οποία επιστρέφει στην πατρίδα της. Με την καρδιά κομμένη στα δύο, ο «σπόρος» μαζεύει κι αυτός βαλίτσες να γυρίσει στου Γκύζη, με την Αγγελική να του υπόσχεται πως σύντομα θα τα ξαναπούν…

**Guests:** Μαρία Βοσκοπούλου (Παγιέτ), Στάθης Κόικας (Άλκης), Γιάννα Παπαγεωργίου (Μαρί Σαντάλ), Δέσποινα Πολυκανδρίτου (Σούλα), Μίνα Σεφέκου (Ίνγκριντ), Στράτος Σώπυλης (Διονύσης).

**Παρασκευή 14/2, στις 21:00**

**Επεισόδιο 3ο: «ΝΑΤΟ πετιέται!»**

Αύγουστος του 1974, και με τον Δεύτερο Αττίλα, η Τουρκία διχοτομεί οριστικά τη μαρτυρική Κύπρο. Στη μικρή γειτονιά του Γκύζη, που προσπαθεί να βρει τους ρυθμούς της καθημερινότητας, επικρατεί αναστάτωση για τα γεγονότα. Η αποχώρηση από το στρατιωτικό σκέλος του ΝΑΤΟ εκφράζει τη δυσαρέσκεια της ελληνικής κυβέρνησης για την έλλειψη αντίδρασης από τους συμμάχους της και το γενικό κλίμα επηρεάζει, ως συνήθως, και τον Άγγελο. Αγανακτισμένος αλλά και επηρεασμένος απ’ όσα του λέει κατά καιρούς ο αδελφός του, ο Αντώνης, για τον ιμπεριαλισμό, ο «σπόρος» αποφασίζει με τους φίλους του να σαμποτάρουν τα αμερικανικά προϊόντα...

**Guests:** Μάνια Γκουργιώτη (Άννα), Λεωνίδας Κουλουρής (Γαρύφαλλος Κοντούλας), Ρένα Κυπριώτη (Ναντίν), Γιάννης Νικολάου (Δρ. Παπασωτηρίου), Δέσποινα Πολυκανδρίτου (Σούλα)

**Δευτέρα 17/2, στις 21:00**

**Επεισόδιο 4ο «Λεωφορείον ο Πόθος»**

Σεπτέμβρης του 1974 κι ενώ η Κυβέρνηση Εθνικής Ενότητας βάζει την Ελλάδα σε πορεία ανάπτυξης, στη μικρή γειτονιά του Γκύζη εγκαθίσταται στάση λεωφορείου, που φέρνει μεγάλες αλλαγές στη γειτονιά.

Ανάμεσα σ’ αυτές είναι και η ανακαίνιση του θερινού κινηματογράφου, που παίζει την αγαπημένη ταινία της Μαίρης, το «Λεωφορείον ο Πόθος». Η προβολή αυτή δίνει την ιδέα στην Ελπίδα να στήσουν μια ερασιτεχνική θεατρική ομάδα και να ανεβάσουν την παράσταση στη γειτονιά, οπότε όλοι οι γείτονες επιστρατεύονται για την προετοιμασία και τις πρόβες.

Σαν αντιπερισπασμό στους μεγάλους της γειτονιάς και στην αδελφή του, ο Άγγελος αποφασίζει με τους φίλους του να ανεβάσουν κι αυτοί, την ίδια ημέρα και ώρα, τη δική τους παράσταση στην αλάνα…

**Guests:** Μάνια Γκουργιώτη (Άννα), Στάθης Κόικας (Άλκης), Ρένα Κυπριώτη (Ναντίν), Δέσποινα Πολυκανδρίτου (Σούλα), Αντώνης Σανιάνος (Μίλτος), Νίκος Τριανταφυλλόπουλος (εισπράκτορας), Ειρήνη Χαραλάμπους (Μίκα)

**Τρίτη 18/2, στις 21:00**

**Επεισόδιο 5ο «Επιτέλους εκλογές»**

Νοέμβρης του 1974, και επιτέλους στην Ελλάδα γίνονται, ύστερα από 10 ολόκληρα χρόνια, εκλογές! Οι κάτοικοι της μικρής γειτονιάς του Γκύζη αναγκάζονται, για πρώτη φορά μετά τη χούντα, να τοποθετηθούν ανοιχτά πολιτικά και ο καθένας αποφασίζει να συνταχθεί με το κόμμα που νομίζει ότι τον αντιπροσωπεύει περισσότερο.

Εντυπωσιασμένος από τις ζωηρές προεκλογικές ζυμώσεις και ανταποκρινόμενος στο γενικό πολιτικό κλίμα των ημερών, ο Άγγελος, ο οποίος δεν κατανοεί γιατί δεν μπορεί κι αυτός να ασκήσει το εκλογικό του δικαίωμα, αποφασίζει πως πρέπει να διεξαχθεί ψηφοφορία και ανάμεσα στα παιδιά. Σκοπός του, να κερδίσει τις εκλογές και να γίνει ο κουμανταδόρος της γειτονιάς!

**Guests:** Μάνια Γκουργιώτη (Άννα), Λίλα Μπακλέση (Αγγελική), Ρωξάνη Κριμιζή (εκπρόσωπος ΠΑΣΟΚ), Δήμητρα Μιχαηλίδου (πελάτισσα), Αντώνης Σανιάνος (Μίλτος), Χρήστος Χαλβαντζάρας (εκπρόσωπος ΚΕΝΤΡΟΥ), Ειρήνη Χαραλάμπους (Μίκα).

**Τετάρτη 19/2, στις 21:00**

**Επεισόδιο 6ο «Τα πάνω κάτω»**

Η ξαφνική άφιξη της ξαδέρφης από το χωριό είναι καταλυτική για την ηρεμία της οικογένειας Αντωνοπούλου. Η Αγγελική (Λίλα Μπακλέση), με φόρα και πάθος, παρεμβαίνει στις ζωές όλων και φέρνει τα πάνω κάτω. Κι αυτό δεν φαίνεται να είναι προσωρινό. Είναι αποφασισμένη να κατακτήσει την πρωτεύουσα και ξεκινάει πιάνοντας δουλειά στην καινούργια καφετέρια του Δημήτρη.

Προσλαμβάνεται δοκιμαστικά, αλλά αμέσως γίνεται απαραίτητη σε όλους. Όπως άλλωστε και στο σπίτι, όπου αναλαμβάνει τα πάντα εκνευρίζοντας την Ερμιόνη, αλλά διευκολύνοντας τη Μαίρη, η οποία είναι συνεχώς απασχολημένη με την μπουτίκ, που κάνει ήδη χρυσές δουλειές. Η όμορφη ξαδέρφη, όμως, αναστατώνει και την εφηβεία των τριών φίλων. Κυρίως του Άγγελου, ο οποίος πρώτη φορά βλέπει να κυκλοφορεί μέσα στο σπίτι τους ολοζώντανος ο πειρασμός.

**Guests:** Λίλα Μπακλέση (Αγγελική), Στάθης Κόικας (Άλκης), Δέσποινα Πολυκανδρίτου (Σούλα), Αντώνης Σανιάνος (Μίλτος), Βιργινία Ταμπαροπούλου (Πελάτισσα), Ειρήνη Χαραλάμπους (Μίκα)

**Πέμπτη 20/2, στις 21:00**

**Επεισόδιο 7ο «Η γυναίκα της χρονιάς»**

Η χρονιά του 1975 ξεκινά ελπιδοφόρα. Η μπουτίκ ξεπουλάει, η Μαίρη γίνεται το νέο στοίχημα στον χώρο της ελληνικής μόδας και κατακτά την αστική πελατεία του Κολωνακίου.

Αυτό της φέρνει αναγνώριση πέρα απ’ τα στενά όρια του Γκύζη και το περιοδικό «Ρομάντσο» την ανακηρύσσει «Γυναίκα της Χρονιάς». Κάτι που ο Στέλιος, σε αντίθεση με τους άλλους, δυσκολεύεται να καταπιεί φοβούμενος μήπως παραμελήσει την οικογένεια αλλά και τον ίδιο.

Ο Άγγελος, όμως, βλέπει σε αυτό μια ευκαιρία να ανακηρυχθεί ο ίδιος «Γιος της Χρονιάς».

**Guests:** Λίλα Μπακλέση (Αγγελική), Μάνια Γκουργιώτη (Άννα), Ρένα Κυπριώτη (Ναντίν), Ιάσων Νικητέας (Φωτογράφος), Φωτεινή Παπαχριστοπούλου (Σωτηροπούλου), Δέσποινα Πολυκανδρίτου (Σούλα), Μαρίνα Πολυμέρη (Δημοσιογράφος)

**Παρασκευή 21/2, στις 21:00**

**Επεισόδιο 8ο: «Αμέτρητη ευφυΐα»**

Ένα σχολικό τεστ ευφυΐας κατατροπώνει τον Άγγελο και τους φίλους του και θέτει σοβαρά το ζήτημα της ευφυΐας ή μη στην οικογένεια Αντωνόπουλου. Ο Άγγελος, σίγουρος ότι είναι βλάκας, αποκαρδιώνεται, ενώ όλη η οικογένεια προσπαθεί να τον συνεφέρει. Η Ελπίδα αγωνιά για το πρώτο της φωτορομάντζο κι ο Λούης για το πρώτο του διαφημιστικό, που ελπίζει να τον βάλει για τα καλά στον χώρο του θεάματος και στην καρδιά της Ελπίδας. Παράλληλα, ο Αντώνης απολύεται επιτέλους από τον Στρατό κι αυτό γιορτάζεται από όλους στην καφετέρια. Στο πάρτι, ο Δημήτρης φλερτάρει την Αντιγόνη. Στην όλη αναστάτωση, έρχεται να προστεθεί και μια απρόσμενη άφιξη.

**Guests:** Γιώργος Γιαννακάκος (καθηγητής), Κοραλένια Ηλία (κοριτσάκι στο πάρτι), Λεωνίδας Κουλουρής (Κοντούλας), Ρένα Κυπριώτη (Ναντίν), Έλενα Μεντζέλου (Μαμά διαφήμισης), Λίλα Μπακλέση (Αγγελική)